《和王待制新作白鹭亭七言十韵》
宋代·刘敞

六朝形势会层轩，前俯苍洲却践山。二水中分鉴澄澈，万峰离立翠回环。

古人遗赏兴亡外，良守来居仁智间。听讼遂同棠树爱，放怀真与海沤閒。

啸馀风雨知何处，望及云霞若可攀。乔木参天怆城郭，浮萍满地笑人寰。

楚谣清绝酣秋兴，吴拂从容舞玉颜。象魏由来心自远，湡浯聊复乐忘还。

掖垣幸许追遐躅，天禄仍欣接近班。尘土扬州头欲白，远从君借慰疏孱。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。